7.2.2023
SK
Úradný vestník Európskej únie
C 47/133 Streda 6. júla 2022
M. keďže na riešenie tejto viacrozmernej a viacstrannej krízy je potrebná rýchla obnova multilateralizmu; keďže ohrozenie mieru a bezpečnosti, základných práv a demokracie, zmena klímy, strata biodiverzity, degradácia životného prostredia, riadenie rizika katastrof, výzvy v oblasti globálneho verejného zdravia, rastúci protekcionizmus, dezinformácie, zahraničné zasahovanie, rodová rovnosť, udržateľný rozvoj a prehlbovanie chudoby a nerovností na celosvetovej úrovni patria medzi naliehavé výzvy, ktorým svet v súčasnosti čelí; keďže len prostredníctvom posilneného multilaterálneho poriadku a politického líderstva bude medzinárodné spoločenstvo schopné nájsť trvalé a udržateľné odpovede na tieto a budúce výzvy;
N. keďže v záujme oživenia a obrany multilateralizmu musí EÚ prispieť k tomu, aby multilaterálne inštitúcie a medzinárodné organizácie zostali živé a funkčné, a zároveň sa usilovať o hlbšiu spoluprácu s podobne zmýšľajúcimi partnermi, aby mohla bojovať za svoje hodnoty a záujmy; keďže tieto koalície sa budú meniť v závislosti od problémov a nemali by narúšať existujúce inštitúcie; keďže EÚ by sa mala usilovať o vytvorenie otvorených koalícií, a nie exkluzívnych klubov; keďže EÚ musí nájsť nové spôsoby, ako nadviazať spoluprácu s krajinami globálneho Juhu, a to na rovnakom základe ako rovnocenní partneri;
O. keďže zmena klímy a pandémia ochorenia COVID-19 poukázali na globálny význam a nadradenosť politiky globálnych verejných statkov, ako je okrem iného inkluzívny, bezpečný a spoľahlivý prístup k zdravotnej starostlivosti, čistému ovzdušiu a vode, potravinám a ďalším zdrojom, vzdelávaniu, technológiám a kybernetickému priestoru; keďže pandémia ochorenia COVID-19 nám pripomenula očividnú skutočnosť, a to že v prípade pandémie je náš reťazec zdravotnej bezpečnosti taký silný, ako je silný najslabší zdravotnícky systém; keďže ochorenie COVID-19 predstavuje hrozbu pre ľudí a hospodárstvo na celom svete, kdekoľvek sa vyskytne; keďže prístup ku globálnym verejným statkom a politickým reakciám, ktorých cieľom je štandardizovať a rozšíriť takýto prístup vo všetkých krajinách a komunitách, si vyžaduje globálnu spoluprácu, pokiaľ ide o ciele, minimálne spoločné normy a aktívnu podporu pre najzraniteľnejšie krajiny a komunity; keďže si to vyžaduje účinný mnohostranný program zameraný na globálne verejné statky a riadiace štruktúry, ktoré posilňujú prístup k takýmto statkom; keďže účinný politický dialóg, spolupráca a poskytovanie prístupu k celosvetovým verejným statkom nemôže byť a nesmie byť za žiadnych okolností oddelený od podpory a ochrany základných práv a dôstojnosti, ako aj od posilnenia postavenia všetkých ľudí, najmä tých najzraniteľnejších; keďže pandémia ochorenia COVID-19 poukázala na význam práce Svetovej zdravotníckej organizácie (ďalej len „WHO“) a na schopnosť WHO rýchlo a účinne riadiť reakciu na pandémiu, pričom zároveň odhalila určité obavy, ako sú pokusy zasahovať do jej činností a manipulovať s nimi na tento účel;
P. keďže terorizmus naďalej predstavuje jednu z najvážnejších hrozieb pre medzinárodný mier a bezpečnosť;
Q. keďže rastúca asertivita autoritárskych a totalitných režimov a neliberálnych vlád na multilaterálnych fórach a v medzinárodných organizáciách, a to aj prostredníctvom pokusov oslabiť a prepísať medzinárodné normy, a ich silná angažovanosť v rámci príslušných medzinárodných organizácií a multilaterálnych fór, pokiaľ ide o procesy ich riadenia a rozhodovania, môžu viesť k asymetrickým, menej účinným a zaujatým politickým reakciám, k odstráneniu rovnakých podmienok pre všetkých členov medzinárodného spoločenstva a k oveľa slabšiemu záväzku medzinárodného spoločenstva k ochrane a presadzovaniu univerzálnych hodnôt a univerzálnych práv; keďže individuálne programy, jednostranné opatrenia a nedostatočná angažovanosť a podpora mnohostranných riešení môžu ďalej oslabiť multilateralizmus ako základnú organizačnú zásadu riešenia nadnárodných výziev; keďže v tejto súvislosti je nevyhnutné opätovne potvrdiť význam správy vecí verejných založenej na pravidlách, medzinárodnej spolupráce, záväzku dodržiavať základné práva a skutočne rovnaké podmienky pre všetkých členov medzinárodného spoločenstva; keďže príslušné medzinárodné organizácie a multilaterálne fóra budú kľúčom k dosiahnutiu týchto cieľov; keďže tieto ciele nielenže umožnia dosiahnuť účinnejší pozitívny politický vplyv na globálne výzvy, ale aj obmedzia riziko vzniku konfliktu a zabránia mu;